God idé at prøve ”hemmelig” ungdomsrating

Jeg har netop læst debatindlægget fra den anonyme forældre på DBTU’s hjemmeside om at sløjfe offentligheden omkring ratingtal og lister for hele unge spillere. Jeg vil gerne støtte ideen, som evt. kunne indføres på forsøgsbasis for en eller flere sæsoner.
Selv har jeg spillet bordtennis i over 50 år nu, med enkelte kortere eller lidt længere pauser, så jeg kender også til tiden før ratinglisterne. Ligesom den bekymrede forældre tror jeg, at disse gør mere skade end gavn i hvert fald for de helt unge spillere, men faktisk også for dem, der er kommet lidt op i årene.

Når man, som jeg, af og til er lidt væk fra sporten på grund af pauser, noterer man straks de forandringer, der er kommet til, når man vender tilbage til bordet igen. En gang var det den høje serv, en anden gang den større bold, og senest har det så været fokuseringen på ratingtallene, der er sprunget i øjnene. Jeg har oplevet holdkampe, hvor diverse ændringer på ratingtallene har haft større betydning for nogle spillere end udfaldet af selve holdkampen. Og når snakken går før og efter kampene, drejer mere og mere sig om disse ratingtal.

Personligt er jeg hamrende ligeglad med mit eget ratingtal for slet ikke at tale om holdkammeraterne og modstandernes. Jeg har spillet længe nok til at vide, at spillestil for eksempel har større betydning for udfaldet af en kamp end det aktuelle ratingtal hos de to spillere. På en god dag kan jeg slå spillere, der ligger langt over mig på disse lister, på en dårlig taber jeg til nogle, der ligger i den anden ende af skalaen. Og hvad så?

Det skal ikke have lov at til ødelægge glæden ved at opleve den gode dag eller til at gøre skuffelsen større på den dårlige. Vi genkender alle sammen de gode og de dårlige momenter i konkurrencesituationerne, uanset om man som undertegnede har spillet siden mørkelægningen, eller om man er spritny og stadig har alle erfaringerne til gode.
Drop listerne for de unge, det er afgjort et forsøg værd, og der er alt at vinde, intet at tabe.

*Gert Ellegaard*

*ge@regionsjaelland.dk*

*57 87 50 56/20 32 34 06*